ก.ล.ต. เปิด 2 ลักษณะที่ปรึกษาลงทุน ไม่เข้าข่ายต้องขอใบอนุญาต
ก.ล.ต. เปิด 2 ลักษณะที่ปรึกษาลงทุน ไม่เข้าข่ายต้องขอใบอนุญาต
15 มิ.ย. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ออกแนวทางการพิจารณาลักษณะของการให้คำแนะนำที่ไม่ถือเป็นการประกอบธุรกิจที่ปรึกษาการลงทุนด้านหลักทรัพย์หรือสัญญาซื้อขายล่วงหน้า เพื่อสร้างความชัดเจนถึงแนวทางการกำกับดูแลของ ก.ล.ต. โดยจะมีผลใช้บังคับตั้งแต่วันที่16 มิถุนายน 2563
โดยปัจจุบันการให้คำแนะนำการลงทุนในหลักทรัพย์หรือสัญญาซื้อขายล่วงหน้าแก่ประชาชนในลักษณะที่เป็นการแสดงความคิดเห็นหรือประสบการณ์ในการลงทุนผ่านเว็บไซต์หรือสื่ออิเล็กทรอนิกส์ ได้มีการให้บริการที่แพร่หลายและหลากหลายรูปแบบมากขึ้น จึงอาจทำให้เกิดความไม่ชัดเจนในการพิจารณาว่าการดำเนินการในลักษณะใดที่เข้าข่ายหรือไม่เข้าข่ายเป็นการประกอบธุรกิจที่ปรึกษาการลงทุนหรือสัญญาซื้อขายล่วงหน้า
ทั้งนี้ ก.ล.ต. จึงออกแนวทางการพิจารณาลักษณะการดำเนินการที่ไม่เข้าข่ายเป็นการประกอบธุรกิจที่ปรึกษาการลงทุนที่ต้องขอรับใบอนุญาตให้มีความชัดเจนมากยิ่งขึ้น ซึ่งเป็นไปตามมติที่ประชุมคณะกรรมการ ก.ล.ต. ครั้งที่ 3/2563 วันที่ 5 มีนาคม 2563 โดยมีแนวทางในการแยกการพิจารณาระหว่างบุคคลที่ให้คำแนะนำ และเจ้าของเว็บไซต์หรือสื่ออิเล็กทรอนิกส์ออกจากกัน ดังนี้
(1) บุคคลที่ให้คำแนะนำที่มีการแสดงความคิดเห็นเกี่ยวกับการลงทุนผ่านเว็บไซต์หรือสื่ออิเล็กทรอนิกส์อื่น ซึ่งเปิดให้บุคคลทั่วไปเข้ามาอ่านได้ เช่น ในรูปแบบบทความส่วนตัวหรือในลักษณะของกระดานสนทนาที่ไม่ได้รับค่าตอบแทนจากการแสดงความคิดเห็น
(2) เจ้าของเว็บไซต์หรือสื่ออิเล็กทรอนิกส์ที่เปิดให้บุคคลทั่วไปสามารถแสดงความคิดเห็นเกี่ยวกับการลงทุนโดยไม่มีส่วนร่วมในการรวบรวมหรือประมวลผลข้อมูลเพื่อเผยแพร่คำแนะนำลงบนเว็บไซต์หรือสื่ออิเล็กทรอนิกส์นั้น รวมทั้งไม่ได้รับค่าตอบแทนที่เกี่ยวข้องกับการให้คำแนะนำการลงทุน